། ། བླ་མ་དམ་པའི་གསུང་རྒྱ་མཚོ་རྣམ་ངེས་སྒོམ་པ་གསལ་བ་དབང་ཕྱུག་ལ་གནང་བ། ། »» ཨོཾ་སྭསྟི། དུས་གསུམ་རྒྱལ་བ་ཀུན་གྱི་སྐུ་གསུང་ཐུགས། ། དབྱེར་མེད་གཅིག་ཏུ་གྱུར་པ་རྡོ་རྗེ་འཆང་། ། སྐྱབས་ཆེན་འགྲོ་བའི་མགོན་པོ་བླ་མ་ཡི། ། ཞབས་ཀྱི་པདྨོར་རྟག་ཏུ་གཙུག་གིས་འདུད། ། དམ་པ་དེ་ཡི་ཞབས་རྡུལ་སྤྱི་བོས་བླངས། ། བྱིན་གྱིས་རླབས་ཀྱིས་ཆོས་འདི་བློ་ལ་ཤར། ། བརྩེ་བའི་ཤུགས་ཀྱིས་རང་གི་བུ་ལ་གདམས། ། འགྲོ་བའི་དོན་ལ་སྐྱོ་བ་སྤང་ཕྱིར་འབྲི། ། གཟུང་འཛིན་འཁོར་བའི་རྒྱ་མཚོ་ཡིན་ན་ཡང་། ། དུས་དེང་སང་གཟུང་འཛིན་འཁོར་བ་འདི། ། བྱང་ཆུབ་སེམས་གཉིས་དབྱེ་བ་མེད་པ་ཡིས། ། འབད་པས་འགྲོ་དོན་བྱེད་པ་དེ་ལྟར་ལགས། ། བྱ་བྱེད་ཉེས་པའི་རྩ་བ་ཡིན་ན་ཡང་། ། དབྱེར་མེད་རྟོགས་པའི་རྣལ་འབྱོར་དབང་ཕྱུག་གཙོ། ། བྱ་བས་མི་སྐྱོ་རླབས་ཆེན་རྒྱ་མཚོར་འཇུག། སྤྲོས་མེད་ཞི་བའི་ལས་འདི་སོས་རེ་དལ། ། བསྟོད་དང་བཀུར་བསྟིས་དྲེགས་པར་མི་འགྱུར་ཞིང་། ། སྨད་དང་ཕོངས་ཀྱང་ཞུམ་པར་མི་འགྱུར་ཏེ། ། སྲོག་ལ་བལྟ་བ་མེད་པའི་བརྩོན་འགྲུས་ཀྱིས། ། རང་གཞན་དོན་རྣམས་ཐམས་ཅད་ཅིས་མི་འགྲུབ། ། སྙིང་ནས་དམ་ཆོས་མཐོང་བའི་རྣལ་འབྱོར་པ། ། རྫུན་དང་ཕྲ་མ་ང་བཟང་ཁྱོད་བཟང་གི། ། ཅུང་ཟད་རླུང་གིས་རི་རབ་ག་ལ་གཡོ། ། དམ་བཅའ་བརྟན་པོས་བསྡམས་པའི་སྙིང་རྗེ་ཅན། ། རང་དབང་ཡོད་ཅིང་དུས་ལ་བབ་དུས་འདིར། ། བྲེ་མོའི་གཏམ་སོགས་བདུད་ཀྱི་ལས་རྣམས་དང་། ། ནད་དང་རྒས་པས་ཞུམ་པ་ག་ལ་རིགས། ། དུས་གསུམ་རྒྱལ་བ་སྲས་དང་བཅས་པ་དང་། ། རྡོ་རྗེ་སློབ་དཔོན་དཔའ་བོ་མཁའ་འགྲོ་དང་། ། མ་ལུས་སེམས་ཅན་ཐམས་ཅད་དཔང་བཞག་ནས། ། སྔོན་གྱི་རྒྱལ་བ་སྲས་དང་བཅས་པ་ཡི། ། རྗེས་སུ་སློབ་པར་བདག་གིས་དམ་བཅས་པ། ། མགོན་པོ་འཇམ་པའི་དབྱངས་ལ་ནོར་བཟང་གིས། ། དང་པོར་བྱང་ཆུབ་མཆོག་ཏུ་སེམས་བསྐྱེད་ནས། ། དཔག་མེད་དཀའ་བས་བླ་མ་བཀུར་བ་ལྟར། ། དེང་སང་དུས་སུ་བདག་ལྟ་ཅིས་མི་འབད། ། ཐོག་མེད་དུས་ནས་ད་ལྟ་ཕན་ཆད་དུ། ། དཔག་ཏུ་མེད་པའི་ལུས་པོ་ཞིག་གྱུར་ཀྱང་། ། འདི་འདྲའི་དོན་ལ་ལུས་སྲོག་བཏང་བ་མེད། ། སུ་ཞིག་ཆོས་ཕྱིར་ལུས་དང་སྲོག་ལ་བལྟ། ། དམྱལ་བ་ཡི་དྭགས་དུད་འགྲོ་འཁོར་བ་ཡི། ། སྡུག་བསྔལ་དཔག་ཏུ་མེད་པས་གཡེན་སྤྱོས་ཤིང་། ། དོན་མེད་ལོག་པར་ལྟུང་བར་བཟོད་གྱུར་ན། ། རླབས་ཆེན་དོན་རྣམས་བསྒྲུབ་ལ་ཅིས་མི་བཟོད། ། འཁོར་བར་འཁོར་ཚེ་སྐྱེ་གནས་ཐམས་ཅད་དུ། ། རྒ་དང་ན་དང་འཆི་བའི་སྡུག་བསྔལ་དང་། ། རྡེག་དང་གསོད་དང་གོ་རར་འཇུག་པ་དང་། ། གཤིན་རྗེའི་སྐྱེས་བུ་བརྩེ་བ་མེད་པ་དང་། ། བྲན་དང་ཡང་བྲན་རྗེ་བོས་ཉེན་པ་དང་། ། སྟོབས་ལྡན་དགྲ་ཡིས་རྣམ་པར་གཙེས་ལ་སོགས། ། སྙན་པའི་ཚིག་འགའ་ཙམ་ཡང་མི་ཐོས་ཤིང་། ། སྤྱོ་བ་དྲག་པོས་རྟག་ཏུ་སྤྱོ་བྱེད་པ། ། ཡི་མུག་རེ་ཐག་ཆད་པས་བཟོད་བྱེད་ན། ། སུ་ལ་གཅེས་ཀ་བྱེད་ཅིང་འདིར་མི་བཟོད། ། སྙིང་སྟོབས་ཆེན་པོས་དེ་ལྟར་གོ་བགོས་ནས། ། བརྟུལ་ཞུགས་དྲག་པོས་ཉམས་སུ་བླང་བའི་ཐབས། ། གོང་མའི་རྣམ་ཐར་གསང་སྔགས་སྤྱོད་པའི་ཚུལ། ། ཞིང་དང་བསམ་པ་དངོས་པོའི་རྟེན་འབྲེལ་སྒྲུབ། ། སྣང་སྲིད་འཁོར་འདས་སྐྱིད་སྡུག་ཐམས་ཅད་ཀུན། ། རང་གི་བསམ་པ་ཡིན་ཞེས་བླ་མས་གསུངས། ། རྫུན་པོ་མིན་ན་བཟང་སེམས་བསྒྲུབ་པར་རིགས། ། དེ་ཡང་བླ་མ་རིན་ཆེན་ཞལ་སྔ་ནས། ། རྒྱུད་ཚོད་མཐོ་དང་ལྟ་བ་མཐོན་པོ་དང་། ། བཙུན་པོ་རྒྱུད་མཐོ་ཆོས་པ་བཟང་པོ་རྣམས། ། སྣང་བ་ཆོས་ཀྱི་སྐུ་དང་ཡི་དམ་དུ། ། བློ་གྲོས་ངེས་པས་གཞན་དུ་མི་འཚོལ་ཞིང་། ། གཡོ་སྒྱུ་མེད་པས་རྟག་ཏུ་བཀུར་ན་ཡིན། ། ཡང་དང་ཡང་དུ་བཀའ་སྩལ་ཡང་ཡང་གསུངས། ། ཚེ་ཐུང་ནད་མང་འཕྲལ་འཕྲལ་འགྱུར་དུས་འདིར། ། བླ་མ་དམ་པའི་གསུང་དང་འགལ་བ་འདིས། ། ས་ལ་བར་མཐོངས་བྱེ་ནས་ལུས་འདི་ཉིད། ། རྡོ་རྗེ་དམྱལ་བར་ལྷུང་བར་མ་གྱུར་མཚར། ། སྐུ་གསུམ་ཞིང་དང་བསམ་པ་དངོས་པོ་ཡི། ། རྟེན་འབྲེལ་སྒྲུབས་ཤིག་ཆོས་ལས་སྐྱེས་པའི་བུ། ། བཟང་པོའི་རྒྱུད་མཐོ་མཐར་ཐུག་སངས་རྒྱས་ཀྱང་། ། འདི་ལས་གཞན་མེད་ཁྱེད་ཀྱིས་གོ་བར་ཟད། ། ས་གཞི་ལྟ་བུར་འདི་ལ་རྟེན་བཅས་ནས། ། དུས་གསུམ་རྒྱལ་བ་ཀུན་གྱི་བརྟུལ་ཞུགས་མཆོག། བླ་མེད་ཐེག་པ་ཆེན་པོ་བགྲོད་གཅིག་པུ། ། ཕ་རོལ་ཕྱིན་པ་དྲུག་གི་བརྟུལ་ཞུགས་གཟུང་། ། འདི་འདྲའི་ཞིང་ལ་མགོ་དང་རྐང་ལག་ཀྱང་། ། བསྐལ་པ་དཔག་ཏུ་མེད་པར་གཏོང་རིགས་ན། ། བུ་དང་ཆུང་མ་ལུས་དང་ལོངས་སྤྱོད་ཀུན། ། འཇུངས་པར་གྱུར་པས་ཅིའི་ཕྱིར་གཏོང་མི་བྱེད། ། ཚུལ་ཁྲིམས་ཕུང་པོ་ཡོན་ཏན་ཀུན་གྱི་གཞི། ། སྟོབས་དང་མི་འཇིགས་རྒྱལ་བའི་མ་འདྲེས་ཆོས། ། ཚེ་འདིས་སངས་རྒྱས་ཐོབ་པ་ཚུལ་ཁྲིམས་ཕུང་པོ་ཉིད། ། རྒྱལ་བས་གསུངས་པས་སྲོག་ལས་གཅེས་པར་སྲུངས། ། ཁ་མི་ཟོལ་འབུམ་ཝ་མོས་སེང་གེའི་སྒྲ། ། བླ་མེད་ཐེག་པས་ཚེ་འདིར་སངས་རྒྱས་ཀྱང་། ། བཟོད་པའི་གོ་ཆ་མེད་ལ་མི་སྣང་སྟེ། ། བཟོད་པ་གསུམ་གྱི་གོ་ཆ་བགོ་བར་བྱ། ། བརྩོན་དང་འགྲུས་པས་རང་གཞན་དོན་ཀུན་འགྲུབ། ། ཆང་དང་འདོད་ཡོན་གཉིད་ཀྱིས་ནོན་ན་ཀོ། ། འཕགས་པ་ཟག་པ་མེད་པའི་ཡོན་ཏན་རྣམས། ། ཐོབ་པ་སྲིད་དམ་བུ་གཅིག་ཡང་ཡང་དགོངས། ། བསམ་པ་བརྟན་པོས་ཞེ་བཅད་བརྟན་པའི་མཐུས། ། རུ་སྦལ་ཁོག་མས་རྒྱ་མཚོ་ཟད་ནུས་པ། ། བསམ་པ་བརྟན་པའི་མཐུ་ཡིན་གཞན་མ་ཡིན། ། རྩེ་གཅིག་ཡིད་དང་མ་འབྲལ་རྣལ་འབྱོར་པ། ། ཀུན་མཁྱེན་ཐམས་ཅད་འཁོར་འདས་བདེ་སྐྱིད་ཀུན། ། ཇི་སྙེད་མཁྱེན་དང་ཇི་བཞིན་མཁྱེན་པ་ཡི། ། མཁྱེན་པ་གཉིས་པོ་ཐུབ་པའི་གསུང་མཁྱེན་པའི། ། དམ་པའི་ཞབས་པད་སྤྱི་བོས་བླང་བ་གཅེས། ། ཞིང་དང་བསམ་པ་དངོས་པོ་དེ་ལྟ་བུར། ། སྙིང་ནས་ཉམས་ལེན་དེ་ལྟར་བྱས་པ་ལས། ། དངོས་གྲུབ་བར་ཆད་ཇི་ལྟར་འབྱུང་བའི་ཚུལ། ། བླ་མའི་གསུང་དང་མདོ་རྒྱུད་ཐམས་ཅད་དུ། ། རྒྱ་མཚོ་ལྟ་བུར་མཐའ་ཡས་བཞུགས་པ་རྣམས། ། ལེགས་པར་བསྡུས་ནས་བུ་ལ་བསྟན་པར་བྱ། ། གཉེན་པོ་རྒྱ་མཚོ་ཉམས་སུ་བླངས་པ་ཡིས། ། སྤང་བྱ་རྒྱ་མཚོ་སྤོང་བར་འགྱུར་བ་སྟེ། ། སྤོང་བའི་ལུགས་ནི་འདི་ལྟར་ཤེས་པར་བྱ། ། ཐོག་མེད་དུས་ནས་ཐ་མ་ད་ཡི་བར། ། ཉོན་མོངས་གསུམ་པོ་མཐའ་ཡས་གྲངས་ལས་འདས། ། གོང་དུ་བསྟན་པའི་གཉེན་པོ་ཉམས་ལེན་གྱིས། ། སྤང་བྱ་སློངས་པས་ཇི་ལྟར་སློངས་ཚོད་དུ། ། ཕྱི་ནང་གསང་བའི་རྟེན་འབྲེལ་གསུམ་དུ་འབྱུང་། ། ནང་དང་གསང་བའི་རྟེན་འབྲེལ་གོ་བར་ཟད། ། ཕྱི་ཡི་རྟེན་འབྲེལ་ཅུང་ཟད་ངོ་སྤྲད་ན། ། ཉོན་མོངས་གསུམ་ལས་སྐྱེས་པའི་ལུས་ཅན་རྣམས། ། བསམ་པའི་བར་ཆད་ལུས་ཀྱི་བར་ཆད་དང་། ། ལོངས་སྤྱོད་བདེ་བའི་བར་དུ་གཅོད་པ་རྣམས། ། རྟེན་འབྲེལ་ཆེ་བས་ཅིས་ཀྱང་འབྱུང་བར་ངེས། ། སེམས་ཅན་གནོད་པ་ཨ་ཅང་ཆེས་ལགས་ཏེ། ། འཕགས་པ་རྣམས་ཀྱང་དུས་འདིར་གནོད་པར་བྱེད། ། མཁའ་འགྲོ་རྣམས་ཀྱང་ཏིང་འཛིན་དྲོད་ཉུལ་ཏེ། ། ཐུབ་པ་ཆེན་པོས་འཆར་ཀ་ཕུལ་ནས་བཏང་། ། ས་གསུམ་དབང་ཕྱུག་ལྷ་དབང་བརྒྱ་བྱིན་གྱིས། ། བརྟུལ་ཞུགས་སྤྱོད་པ་རྣམས་ལ་ཤིན་ཏུ་འཚེ། ། ཤིན་ཏུ་དྲི་མེད་གྲགས་པས་བསྟན་པར་གསལ། ། ཉམས་སུ་ཇི་ལྟར་བླང་ཞིང་བཟློག་པའི་ཐབས། ། ཆགས་པར་གྱུར་ན་སྦྱིན་པ་བཏང་བ་དང་། ། བྱམས་དང་སྙིང་རྗེས་སྡང་བ་མཐའ་དག་སེལ། ། གཏི་མུག་འཛིན་པའི་ཉེས་པ་ཆེན་པོ་ལས། ། མཁའ་ལ་རྒྱུ་བའི་བྱ་བཞིན་མ་ཆགས་པས། ། ཉེས་ཚོགས་རྒྱ་མཚོ་ལྟ་བུའི་བདུད་ལས་རྒྱལ། ། ཉོན་མོངས་གསུམ་གྱིས་རང་ཉིད་བདུད་དུ་འགྲོ། ། དེ་ཕྱིར་ཁྱེད་ཀྱིས་བཅུ་དང་གསུམ་པོ་ཡི། ། ཆོས་འདིས་མ་ལུས་ཐམས་ཅད་བསྒྲུབ་པར་མཛོད། ། དེ་ལྟར་གོ་ཆ་ཆེན་པོ་བགོས་བྱས་ནས། ། དགེ་བའི་བཤེས་གཉེན་རྒྱ་མཚོ་བཀུར་བ་དང་། ། དམ་ཆོས་རྒྱ་མཚོ་ཁོང་དུ་ཆུད་པ་དང་། ། དགེ་འདུན་རྒྱ་མཚོའི་ཞབས་ཏོག་བྱེད་པ་དང་། ། ལེགས་སྤྱད་རྒྱ་མཚོས་རང་གཞན་སྨིན་པ་དང་། ། གྲོགས་མཆོག་རྒྱ་མཚོས་མཐོ་དམན་སྣ་ཚོགས་ཀྱིས། ། རང་རྒྱུད་རྒྱ་མཚོ་སྦྱོང་བར་བྱེད་པ་དང་། ། བསྐལ་པ་རྒྱ་མཚོར་སྐྱོ་བ་མེད་པ་དང་། ། ཞིང་རྣམས་རྒྱ་མཚོར་རྒྱན་རྣམས་སྒྲུབ་པ་དང་། ། ཡོན་ཏན་རྒྱ་མཚོ་རྒྱ་མཚོ་རྒྱ་མཚོ་དང་། ། སེམས་ཅན་རྒྱ་མཚོ་སྨིན་པར་བྱེད་པ་རྣམས། ། ཐབས་མང་རྒྱ་མཚོས་རང་གཞན་སྨིན་བྱེད་པ། ། དེད་དཔོན་ཐུགས་རྗེ་ཆེན་པོ་གཙུག་གི་རྒྱན། ། བྲམ་ཟེའི་རིགས་བྱུང་དགེ་སློང་སྐར་མ་སོགས། ། དད་པའི་སར་སྤྱོད་ཆེན་པོའི་ཆེན་པོ་རྣམས། ། འདོད་ཆགས་ཞེ་སྡང་གཏི་མུག་ང་རྒྱལ་དང་། ། ཕྲག་དོག་ལ་སོགས་སྤྱོད་པ་མཐའ་ཡས་ཀྱིས། ། འགྲོ་བ་མཐའ་ཡས་འདུལ་བར་བྱེད་པ་རྣམས། ། དམ་པའི་སྐྱེ་བོ་མཁས་པ་ཕལ་ཆེར་ཀུན། ། རིན་ཆེན་གདུགས་དཔེས་མཆིལ་ལྷམ་འགེབས་སྙམ་བྱེད། ། ཉོན་མོངས་སྤྱོད་པས་ཉོན་མོངས་ཅན་འདུལ་ཀྱང་། ། དུལ་བར་གྱུར་ནས་སྦྱངས་སྡོམ་སྤྱོད་ཕྱིར་དང་། ། དུས་གསུམ་སངས་རྒྱས་ཟླ་འོད་གཞོན་ནུའི་བཀས། ། ཟབ་ཅིང་རྒྱ་ཆེ་ཉམས་རྟོགས་རིན་པོ་ཆེ། ། བླ་མ་གོང་མ་རྣམས་ལ་མངའ་མོད་ཀྱང་། ། བདག་གིས་གཞན་ལ་ཕན་པར་གྱུར་པ་འདི། ། ཇོ་བོའི་རྗེས་སུ་འབྲངས་པར་གྱུར་པ་ཡིས། ། འདི་ལྟར་ཕན་ཞེས་བཀའ་སྩལ་ཡང་ཡང་གསུང་། ། བླ་མེད་གསང་སྔགས་རབ་ཏུ་བྱུང་རྣམས་ཀྱིས། ། ལེགས་པར་སྤྱད་དུ་ཡོད་པར་གྱུར་པ་འདི། ། ཁོ་བོ་བཀའ་དྲིན་ཆེ་ཞེས་གསུང་ཕྱིར་དང་། ། རྒྱུད་སྡེ་ཀུན་གྱི་སྙིང་པོ་བླ་མེད་དོན། ། དམ་པ་དང་པོ་སངས་རྒྱས་རྒྱུད་ཆེན་ལས། ། སྙིང་པོ་དོན་བསྡུས་འཇམ་དབྱངས་ཀྱིས་ཕྱུང་བ། ། དཔལ་ལྡན་དུས་ཀྱི་འཁོར་ལོ་རྒྱུད་རྒྱལ་གྱི། ། འགྲེལ་པ་དྲི་མེད་འགྲོ་བའི་མགོན་གྱུར་པ། ། མགོན་པོ་སྤྱན་རས་གཟིགས་ཀྱིས་བཀའ་བཀྲོལ་པ། ། ཚད་མའི་ཚད་མར་གྱུར་པ་དེ་ཉིད་ལས། ། བླ་མེད་རྡོ་རྗེ་ཐེག་པའི་གསང་སྔགས་ལ། ། རྟེན་ནི་རབ་དང་མཆོག་རབ་དགེ་སློང་སྟེ། ། འབྲིང་ན་དགེ་ཚུལ་རྡོ་རྗེ་འཛིན་པ་ཡིན། ། ཐ་མ་དགེ་བསྙེན་རྡོ་རྗེ་འཛིན་པ་ལས། ། གཞན་གྱིས་མིན་ཏེ་མཁས་ལ་སོགས་པ་ཡི། ། ཡོན་ཏན་ཆེ་ཡང་ཁྱིམ་ན་གནས་པ་ཡི། ། རྡོ་རྗེ་སློབ་དཔོན་ཚོགས་ཀྱི་སློབ་དཔོན་ཡང་། ། དགེ་སློང་རྡོ་རྗེ་འཛིན་ལ་ཕྱག་འཚལ་ཞེས། ། རྡོ་རྗེ་འཆང་ཆེན་ཐུབ་པས་གསུངས་ཕྱིར་དང་། ། བླ་མེད་ཐེག་པའི་གསང་སྔགས་རྒྱུད་རྣམས་སུ། ། རྡོ་རྗེ་འཆང་གིས་དཔག་མེད་གསུངས་པའི་དོན། ། ཐུབ་པའི་ལུང་བསྟན་མནོས་པ་བཅོམ་ལྡན་འདས། ། ལྷར་བཅས་འཇིག་རྟེན་ཀུན་གྱི་གཙུག་གི་རྒྱན། ། མཉམ་མེད་འགྲོ་བའི་མགོན་པོ་རིན་པོ་ཆེ། ། འཕགས་པ་ཀླུ་སྒྲུབ་ཡབ་དང་སྲས་བཅས་ཀྱི། ། ཐུགས་ཀྱི་དགོངས་པ་དྲི་མ་མེད་པ་རྣམས། ། ལེགས་པར་དགོངས་ཤིང་ཐུགས་སུ་གང་ཆུད་པ། ། ཐུབ་པས་ལུང་བསྟན་དཔལ་ལྡན་ཨ་ཏི་ཤ། ། དཔལ་ལྡན་ནཱ་རོ་པ་ཡི་རིགས་ལས་བྱུང་། ། ས་བཅུའི་དབང་ཕྱུག་ཇོ་བོ་ཆེན་པོ་དེ། ། ཚད་མར་གྱུར་ཅེས་བདག་གི་བླ་མ་དེས། ། ཡང་དང་ཡང་དུ་བཀའ་སྩལ་གསུང་ཕྱིར་དང་། ། དུས་གསུམ་རྒྱལ་བ་ཀུན་གྱི་སྐུ་གསུང་ཐུགས། ། མི་ཟད་རྒྱན་གྱི་འཁོར་ལོའི་བདག་པོ་སྟེ། ། ཆེ་བའི་ཆེ་མཆོག་དཔལ་ལྡན་རིན་པོ་ཆེ། ། ཚད་མར་གྱུར་པ་བདག་གི་བླ་མ་དེས། ། གཞི་དང་ལམ་དང་འབྲས་བུ་ཐམས་ཅད་དུ། ། ཐོག་མ་བར་དང་ཐ་མ་ཀུན་ཏུ་དགེ། ། ཐམས་ཅད་མཁྱེན་པའི་སྤྱོད་ཡུལ་སྟོབས་བཅུའི་རྒྱུ། ། དུས་གསུམ་རྒྱལ་བའི་བགྲོད་པ་གཅིག་པའི་ཐབས། ། ཚུལ་ཁྲིམས་རིན་པོ་ཆེ་འདི་གཙུག་གིས་བཞེས། ། ཐེག་པ་མཆོག་དང་ཡང་ན་དམན་ཡང་རུང་། ། འཇིག་རྟེན་འཇིག་རྟེན་འདས་པའི་ཡོན་ཏན་དང་། ། རྡོ་རྗེ་ཐེག་པའི་ཡོན་ཏན་རྒྱ་མཚོ་རྣམས། ། སྦྱང་སྡོམ་ཚུལ་ཁྲིམས་བརྟུལ་ཞུགས་སྤྱད་པ་ཡིས། ། འགྲུབ་པར་འགྱུར་གྱི་དེ་ལས་གཞན་མིན་ཞེས། ། རྒྱུ་དང་འབྲས་བུ་རྟེན་ཅིང་འབྲེལ་འབྱུང་བ། ། མངོན་སུམ་གཟིགས་པས་འདས་དང་མ་བྱོན་དང་། ། ད་ལྟར་དུས་སུ་འདི་དང་འདི་ཞེས་པ། ་་་། ལུང་དང་རིགས་པ་མན་ངག་རྒྱ་མཚོ་ཡིས། ། སྦྱང་སྡོམ་བརྟུལ་ཞུགས་སྤྱད་པས་ལེགས་གྲུབ་པ། ། འཁོར་གྱི་ནང་དུ་སེང་གེའི་སྒྲ་བསྒྲགས་ཤིང་། ། ཁྱུ་མཆོག་རླབས་ཆེན་རྣམས་ལ་དམ་བཅས་པས། ། ཆེ་བའི་ཆེ་མཆོག་རྣམས་ཀྱིས་ཡི་རང་ནས། ། ཞབས་པད་སྤྱི་བོས་བླངས་པས་བླ་མ་དེས། ། བུ་ལ་ལེགས་པར་གདམས་པའི་སྙིང་པོའི་དོན། ། སྦྱངས་སྡོམ་བརྟུལ་ཞུགས་ཟུངས་ཞེས་ཡང་དང་ཡང་། ། ནན་ཏན་དཔག་ཏུ་མེད་པས་གསུངས་པའི་ཕྱིར། ། རང་ལ་སྙིང་བརྩེ་ཡོད་ཅིང་མིག་ཡོད་པས། ། ཐུབ་པའི་གསུང་འདི་གུས་པས་སྤྱི་བོས་བླངས། ། དེ་ཡང་ཚུལ་ཁྲིམས་གཅིག་པུ་འདི་ཉིད་ནི། ། ཁྲིམས་ནི་རྒྱུ་དང་མི་རྒྱུ་ས་བཞིན་དུ། ། ཡོན་ཏན་ཀུན་གྱི་གཞི་རྟེན་ལགས་ཞེས་ཐུབ་པས་གསུང་། ། ཐོག་མ་བར་དང་ཐ་མར་དགེ་བ་ན། ། ཉམས་སུ་མྱོང་ཞིང་ངེས་ཤེས་སྐྱེ་བའི་ཚུལ། ། མྱོང་བ་ཐ་དད་སོ་སོར་སྨྲ་ན་ཡང་། ། ལུང་དང་རིགས་པ་རང་གི་ཉམས་མྱོང་གིས། ། བདག་ལ་ངེས་པའི་ཤེས་པ་འདི་ལྟར་སྐྱེས། ། ཚུལ་ཁྲིམས་སྦྱངས་པའི་ཡོན་ཏན་ལེགས་སྤྱོད་པ། ། དཀའ་ཐུབ་དཀའ་སྤྱོད་ཡིན་པར་མ